**“Tata, dućan ti je otvoren! Nema veze Perice, gazda je unutra”**

*Fuliranje nikad bogatije sadržajima: od kupnje unikatnih ručno rađenih darova i ukrasa za dom, preko speleoloških predavanja, popravljanja bicikala i dječjih predstava, do humanitarne akcije za udrugu Don Kihot u režiji komičara Ivana Šarića, ali i skradinskog rižota za nedjeljni ručak*

Ako ste gledali film “Tko pjeva zlo ne misli” koji je tema ovogodišnjeg Fuliranja, sigurno znate o čemu zapravo razgovaraju Perica i tata mu Franjo Šafranek kad pričaju o “dućanu”. Ali ako još niste stigli svratiti do Fuliranja, moguće je da ne znate kako osim iznimno bogate ponude hrane i pića, na samom ulazu u Strossmayerov trg iz smjera Zrinjevca postoji i “obrtnička trgovačka aleja“ gdje na kućicama možete kupiti i unikatne darove za najmilije ili dekoracije za dom.

Proizvode 20-ak domaćih umjetnika, dizajnera i malih obrtnika možete pronaći na kućici HUSH HUSH market pop up. Ovdje posjetitelje čekaju jedinstveni, ručno rađeni proizvodi, od nakita i modnih komada do prirodne kozmetike i dekoracija za dom. Svaki proizvod nosi priču kreativaca koji stoje iza njega, a cijeli koncept naglašava autentičnost, inovativnost i ljubav prema kvalitetnim i kreativnim domaćim proizvodima. Ima tu i igračaka koje izrađuje mlada dizajnerica Lea Vavra, unuka legendarne Ružice Vavre, zagrebačke obrtnice i vlasnice dućana s igračkama kojima su se igrale generacije Zagrepčana od šezdesetih pa do kraja devedesetih, kada je otišla u mirovinu. Lea je odrastala u dućanu koji se nalazio u Petrovoj ulici, a kao djevojčica ponosila se s time što joj baka izrađuje najljepše igračke u gradu. Lako stoga možemo zamisliti i malog Pericu Šafraneka kako bi si baš kupio jednu plišanu zmijicu, na što mu gospon Fulir, koji bi pak rado ostao na samo s njegovom mamom, odgovara: "Perice ako lijepo narišeš konja ja ću ti dati 2 dinara”.

Odmah pored je i gift shop najtrofejnije hrvatske obiteljske destilerije Aura gdje pak lako možemo zamisliti Franju Šafraneka. “Rukom ubrano samoniklo bilje i divlje voće, u jedinstvenom starom podrumu u srcu Buzeta, se s puno ljubavi i umijeća pretače u ekskluzivne rakije, likere, ginove i džemove pripremljene po tradicionalnim recepturama”, kažu iz Aure, dodajući kako se kod njih u Istri posjetitelji imaju priliku upoznati s cjelokupnim procesom izrade njihovih proizvoda, od maceracije bilja, kuhanja Teranina i gina Karbuna pa sve do punjenja boca, etiketiranja i njihove pripreme za daljnju distribuciju. Aura kućica na Fuliranju jedinstvena je prilika svim posjetiteljima zagrebačkog Adventa da upoznaju njihove najtrofejnije proizvode: Teranino, Gin Karbun, Limoncello, Orancello, prvi hrvatski aperitivo Ora d'Oro, Fernet Amaro 78, Premium Pelinkovac Victoris, kao i voćne i biljne rakije Bisku, Medenicu, Maslinu i badem, Divlju krušku te destilate Dunju, Šljivu i Williams. A u ponudi imaju i blagdanske poklon pakete koji sljubljuju njihove rakije i likere s Aura džemovima i čokoladama.

No, ima još sadržaja koji, uz izvrstan streetfood i kreativna pića na čak 16 kućica, uz prigodnu glazbu i i raskošan dječji program, ovogodišnje Fuliranje čine uistinu posebnim. Primjerice prošli ste četvrtak predvečer mogli slušati izvrsno predavanje Čisto podzemlje - tijekom kojeg su vrsni speleolozi demonstrirali spuštanje u špilje, te objasnili važnost svoje misije čišćenja ovih vrijednih lokacija iz kojih nam dolazi pitka voda. Moglo se naučiti o endemskim vrstama koje žive u našim podzemnim špiljama, a istoga ste dana mogli i besplatno popraviti bicikl na BicPop-u koji je organizirala Zelena Akcija. U subotu su pak najmlađi uživali u nastupu dječjeg zbora Zagrepčanke i dečki a odmah potom i u jedinstvenoj predstavi škole Helen Doron “Christmas Show”.

I za ovaj se vikend spremaju brojni sadržaji i iznenađenja - u subotu 14.12. od 11:00 h zbor Zagrepčanke i dečki opet osvaja glavni stage, a potom slijede čak dva live DJ nastupa: DJ Škrinja od 13:00 h i DJ Bellboy od 19:00 sati. Iste večeri, od 19:00 do 21:00 sat sve će oči biti uprte u Ivana Šarića. Naime, ovaj poznati komičar, voditelj i jedan od ljudi zaslužnih za Cannellu, prvi hrvatski liker od jabuke i cimeta će Fuliranju humanitarno konobariti. Cannella je liker zlatne boje s mirisom domaće štrudle od jabuke koji vraća u djetinjstvo. "Željeli smo stvoriti piće koje će ljude podsjećati na najljepše trenutke iz djetinjstva, nešto što je više od samog okusa – iskustvo koje dijelimo s prijateljima i obitelji," izjavio je Ivan Šarić. Sav prihod od njegova dvosatnog služenja Canelle koju će posluživati u atraktivnim čašama od leda, namijenjen je za Udrugu Don Kihot koja već više od deset godina mijenja živote djece i odraslih s teškoćama kroz terapiju s pomoću konja. Svaki dan, hrabri konji postaju pravi partneri u procesu ozdravljenja, pomažući korisnicima da se suoče s izazovima koje život donosi. Iza ove nevjerojatne misije stoji tim stručnjaka i volontera, koji svojim posvećenim radom stvaraju prostor nade i ljubavi. Međutim, kako bi nastavili ovaj plemeniti rad i proširili svoje kapacitete, potrebna im je vaša pomoć. Stoga, pridružite se i podržite ovu važnu misiju jer prihod od humanitarnog konobarenja ide upravo njima.

Najmlađi fuliranti će biti u fokusu i u nedjelju 15.12. jer od podneva na pozornicu stižu glumci Tvornice lutaka i izvode omiljenu predstavu Najbolji božićni koncert. A ne trebate brinuti ni za nedjeljni ručak jer na Fuliranju će se ove nedjelje spremati i tradicionalni Skradinski rižot u režiji ekipe iz Picnic Mingle & Funa i njihovih prijatelja iz Skradina koji ovu drevnu recepturu i vještine generacijama čuvaju i njima oduševljavaju posjetitelje.

Ako pak kod kuće u ormaru imate odjeće koja vam je dosadila i rado biste se s nekim mijenjali za njihove komade i to posve gratis, svratite u srijedu 18.12. od 17:00 sati na Swap Party Zelene akcije koja ovim popularnim događanjima podržava održivu modu. Podsjećamo i kako je svakog dana Fuliranja između 18:00 i 19:00 sati na snazi Happy Hour s 10 posto popusta na sva plaćanja ZABA Mastercard karticama, ali i da na Fuliranju možete napuniti svoj smartphone zahvaljujući super povoljnoj i jednostavnoj usluzi Boxy power up.

Za sve termine, brojna druga događanja te iznenađenja redovito pratite Fuliranje na [Instagramu](https://www.instagram.com/fuliranje/) i [Facebooku](https://www.facebook.com/Fuliranje).

**Mjesto**: Trg Josipa Jurja Strossmayera, Zagreb

**Trajanje**: 27. 11. 2024. - 7. 1. 2025.

**Ulaz**: besplatan

**Radno vrijeme:**

pon-pet: 12:00 - 00:00

sub-ned / Badnjak: 11:00 - 00:00

Božić: 17:00 - 00:00

Stara godina: 11:00 - 03:00

Nova godina: 17:00 - 00:00

**Fotografije**: Sandro Sklepić

Za više fotografija proizvoda dostupnih za kupnju na Fuliranju posjetite [PRESS](https://www.taste-talent.com/press-fuliranje) korner gdje možete skinuti cijele galerije svake od shopping kućica. Tamo vas čeka i QR kod koji vam daje pristup svim menijima i cijenama kućica na Fuliranju, kao i galerije hrane svake od kućica, te sve dosadašnje medijske objave.